Proteas kry slae teen IndiëQuinton de Kock (Januarie 2022) (Foto: Hansie Linde) Sukkel-kolfwerk vroeg in die Proteas se beurt in die tweede eendagwedstryd teen Indië in Ranchi het waarskynlik daartoe gelei dat hulle nie ŉ groot genoeg teiken vir die tuisspan kon stel nie. Die Suid-Afrikaners se boulwerk het ook nie die nodige angel gehad nie. Indië het die reeks van drie wedstryde gelykop gemaak met ŉ maklike oorwinning met sewe paaltjies en boonop met 25 balle oor. Instaan-kaptein Keshav Maharaj het die loot gewen en besluit om eerste te kolf. Kaptein Temba Bavuma en draaibouler Tabraiz Shamsi was olik en is vervang deur Reeza Hendricks en Bjorn Fortuin. Hendricks het die geleentheid met albei hande aangegryp en 74 lopies van 76 balle af aangeteken. Die vraag is of hy werklik weggelaat kan word om plek te maak vir ŉ sukkelende Bavuma. Quinton de Kock het net 5 lopies van agt balle af bygedra voordat hy ŉ aflewering van Mohammed Siraj op sy paaltjies gespeel het. Siraj het gespog met boulsyfers van 3/38 in sy toegelate tien beurte. Janneman Malan het 25 lopies van 31 balle af aangeteken en Aidan Markram 79 lopies van 89 balle. Heinrich Klaasen het 30 lopies van 26 balle en David Miller 35 lopies van 34 balle af aangeteken, maar niemand het die Indiese boulers deurmekaar geslaan nie. Indië is die teiken gestel om 279 lopies vir ŉ oorwinning aan te teken. Hulle het ook stadig begin en kaptein Shikhar Dhawan (13 lopies van 20 balle) en Shubman Gill (28 van 26 balle) was terug in die pawiljoen met die telling op 48 nadat Wayne Parnell en Kagiso Rabada hulle teruggestuur het pawiljoen toe. Dit was die vennootskap tussen Ishan Kishan en Shreyas Iyer wat die Proteas die doodskoot gegee het. Kishan was verwoestend nadat hy eers die kat uit die boom gekyk het. Sy 93 lopies van 84 balle af, het 4 viere en sewe sesse ingesluit. Speler van die wedstryd Iyer het 113 (15×4) onoorwonne lopies van 111 balle af aangeteken. Die beslissende eendagwedstryd word Dinsdag (10:00) in Delhi gespeel.